arnastofnun/IGC-2024 huggingface dataset:
Þingræður haldnar á Alþingi Íslendinga



S.l. laugardag bárust þær fréttir frá Patreksfirði að þá um daginn hefðu fallið þar snjóflóð sem lentu á mörgum íbúðarhúsum og sópuðu sumum þeirra burt. Ekki var strax vitað hversu margir menn hefðu lent undir snjóflóðinu, en mikil hætta var talin á frekari flóðum svo að flest hús á hættusvæðinu voru rýmd og íbúarnir fluttir á öruggari staði. Í hvert sinn sem slík tíðindi berast finnum við til þess hversu vanmegnug við erum gagnvart óblíðum náttúruöflum okkar lands, en hljótum að vona og biðja að yfir okkur sé haldið verndarhendi. Björgunarstarf var þegar hafið og fjöldi manns vann að því að leita hinn týndu. Um hádegi í gær höfðu allir fundist, en fjórir þeirra voru þá látnir og nokkrir slasaðir. Slíkur atburður er mikið áfall fyrir byggðarlagið þar sem fólk er tengt nánum böndum vensla og vináttu. Sárastur er söknuður nánustu ættingja og vina hinna látnu. Við vottum öllu þessu fólki einlæga samúð og hluttekningu. Ég vil biðja hv. alþm. að taka undir orð mín með því að rísa úr sætum. - 
            



Herra forseti. Enn einu sinni hefur íslenska þjóðin orðið fyrir þungu áfalli af völdum náttúruhamfara. Þær hörmungar sem gengu yfir Patreksfjörð um helgina urðu á þeim slóðum og af þeirri skyndingu að engan hafði órað fyrir. Fjölskyldum hinna látnu og Patreksfirðingum öllum vil ég votta samúð í nafni þjóðarinnar allrar og ríkisstjórnar Íslands. Íslenska þjóðin vill með samhjálp kappkosta að bæta tjón af áföllum eftir því sem í mannlegu valdi stendur. Lög um Viðlagatryggingu Íslands með endurbótum, sem gengu í gildi um síðustu áramót, tryggja bætur fyrir verulegan hluta þess fjárhagsskaða sem orðinn er. Verði sveitarfélag fyrir óvæntu fjárhagstjóni, svo sem vegna náttúruhamfara, er heimilt að veita því aukaframlag úr Jöfnunarsjóði sveitarfélaga. Átakanlegastur er sá skaði sem aldrei verður með fjármunum bættur, mannslífin sem töpuðust, heimilin sem lögð voru í rúst. Sumt eignartjón verður aldrei heldur að fullu bætt. En stjórnvöld munu eftir megni leitast við að lina það áfall, sem þetta byggðarlag hefur orðið fyrir, og munu þá hafa hliðsjón af aðgerðum vegna snjóflóðanna í Norðfirði í des. 1974.



Herra forseti. Ég vil fyrir hönd okkar þm. Vestf. færa hæstv. forseta þakkir fyrir hlý og vinsamleg orð í garð fólksins á Patreksfirði. Ég vil ennfremur þakka hæstv. ríkisstj. og hæstv. forsrh. fyrir þá yfirlýsingu sem hann hefur hér flutt. Hörmulegur atburður gerðist þegar snjóflóð féllu á Patreksfjörð s.l. laugardag með þeim afleiðingum að fjórir létu lífið og margt manna missti heimili sín. Á slíkum stundum sem þessari er okkur Íslendingum ljóst að við erum sem ein fjölskylda og viljum bera hver annars byrðar. Ég er þess fullviss, að allt verður gert sem unnt er til þess að mæta þeim vanda sem nú hefur komið upp á Patreksfirði, eftir því sem hægt er að bæta slíkt tjón sem þar varð. Ég þakka velvild og samúð allra alþm.
Þingræður haldnar á Alþingi Íslendinga



Eins og hv. þdm. er ljóst hefur verið útbýtt dagskrá fundarins, sem sjá má 29. fund í hv. deild. Nú er þess að geta fyrst, að til þess að þetta mál megi koma fyrir þarf að leita afbrigða, þar sem of skammt er liðið síðan nál. var útbýtt. En af lögmætum ástæðum verður ekki gengið til þessarar dagskrár. Að vísu er mjög fast á knúið um afgreiðslu málsins. Það hefur verið lengi fyrir hinu háa Alþingi og fjh.- og viðskn. beggja deilda hafa starfað saman að málinu, þannig að það ætti að vera þann veg úr garði gert að það mætti koma til lokaumr. og afgreiðslu. Þess er þó að geta, að síðasti fundur hv. fjh.og viðskn. Nd. var í morgun og aðeins fram komið minnihlutaálit, hvort sem nú í kjölfarið fylgja tvö minnihlutaálit eða meirihlutaálit. Um það skal ég ekki segja. En með vísan til þessara ástæðna verður þetta mál tekið út af dagskrá, en til næsta fundar boðað með dagskrá kl. tvö á morgun, þar sem þetta mál verður tekið fyrir til umr. og afgreiðslu. - Þá er dagskrá þessa fundar tæmd. Til næsta fundar verður boðað með dagskrá, eins og ég áður sagði. Fundi er slitið.
Þingræður haldnar á Alþingi Íslendinga



Herra forseti. Mér er að vísu ljóst að stjórnmálaflokkarnir gömlu nálgast þetta svokallaða kjördæmamál með sama hætti og hugarfari og ránfuglinn nálgast ránsfeng sinn. Hér fara fram, segja fjölmiðlar sama ríkisvalds, dag eftir dag fundarhöld fyrir luktum dyrum um eitthvað sem kallað er lausn á svokölluðum kjördæmamálum. Öllu þinginu er kunnugt um að það starfar maður að því að láta þm. í té gögn um þessa svokölluðu lausn þessara fjögurra stjórnmálaflokka og eins hitt, að verið er að vinna að drögum að frv. Þessu skipta þeir með sér og láta ganga á milli sín og halda fundi fyrir luktum dyrum svo vart getur eðlilegt talist. Ég vil, herra forseti, gera þá kröfu, þó svo að ég standi hér einn að sinni sem talsmaður samtaka, að ég fái að fylgjast með og fái gögn þau sem unnin eru, þó ekki væri nema af þeirri ástæðu einni að þessi gögn eru ekki unnin á vegum stjórnmálaflokkanna og kostuð af þeim. Þau eru unnin af manni, sem starfar með beinum eða óbeinum hætti á vegum þingsins og er kostaður af almannafé, svo sem eðlilegt getur talist. Herra forseti. Ég mótmæli þessari lokuðu leynistarfsemi stjórnmálaflokkanna fjögurra sem eru að skipta með sér ránsfeng og hegða sér þannig að einn þm. eða fleiri fá þar ekki með að fylgjast. Það er skylda mín sem alþm. og það er skylda mín gagnvart öðrum umbjóðendum að fá að fylgjast með þessum gögnum jafnskjótt og þau verða til. Ég geri þá kröfu, herra forseti, að forseti deildarinnar eða einhver annar gangi fram í því að Bandalag jafnaðarmanna fái að fylgjast með þessari umr. eins og önnur samtök sem hér eiga fulltrúa. Ég fæ ekki betur séð en hér sé verið að fremja eitt samsærisverkið til. Við eigum eins og allir aðrir rétt á að fá að fylgjast með þeirri vinnu sem hér fer fram. Vitaskuld munum við halda trúnað, sé til þess mælst, en við neitum því að við fáum ekki þau gögn sem unnin eru á vegum almennings og kostuð af almannafé.



Herra forseti. Ég ætla nú ekki að fara að svara þessari stóryrðaræðu hv. þm. Vilmundar Gylfasonar. Það er auðvitað sjálfsagður hlutur og hefur aldrei staðið annað til en hann eins og allir aðrir alþm. fái aðgang að þeim gögnum sem unnin eru í kjördæmamálinu. Hafi hann engin gögn enn fengið þá skal ég a. m. k. gera mitt til þess að svo verði. Hér eru menn ekki að skipta með sér ránsfeng. Hér eru menn að ræða um það með hvaða hætti er unnt að tryggja og styrkja lýðréttindi þjóðarinnar.



Ég vil taka það fram að forseti skal einnig leggja til lið sitt að allir hv. þdm. fái sem gleggstar upplýsingar um mikilvæg mál sem eru til umr. og á dagskrá.



Herra forseti. Ég vil bara upplýsa að það er búið að ljósrita þessi gögn í 60 eintökum, eitt eintak fyrir hvern alþm. Hv. þm. hefði getað komist að raun um það með því að spyrja einfaldlega að því. En fyrst þessi mál eru hér til umr. þá vildi ég koma þeirri eindregnu ósk á framfæri við hv. þm., sem kosinn var í starfsnefndir í Nd. af félögum sínum þáverandi í Alþfl., að hann sjái a. m. k. til þess, eftir að hann hefur horfið úr þeim röðum, að við gamlir flokksbræður hans, sem kusum hann til þessara starfa, fáum aðgang að þeim gögnum sem lögð eru fram í þessum nefndum.
Þingræður haldnar á Alþingi Íslendinga



Herra forseti. Við 2. umr. þessa máls hér áðan mælti hv. þm. Stefán Jónsson, 4. þm. Norðurl. e., fyrir brtt. sem síðan var dregin til baka til 3. umr., en liggur nú fyrir hér skriflega, og ég vil leyfa mér að gera grein fyrir henni með örfáum orðum. Það kom í ljós við nánari athugun að eðlilegt er að fella niður í núverandi 4. gr. frv. eins og það nú liggur fyrir eftir 2. umr. orðin „Getur ráðherra veitt undanþágu frá ákvæðum 3. gr. þegar sérstaklega stendur á.“ Eftir að 3. og 4. gr. frv. eins og það upphaflega var hafa verið sameinaðar er ákvæðið um að ekki sé heimilt að nota þjóðsönginn á nokkurn hátt í viðskipta- eða auglýsingaskyni komið inn í 3. gr. Okkur þykir hins vegar óeðlilegt að fyrir hendi sé heimild til að veita undanþágu til þess að nota þjóðsönginn í viðskipta- eða auglýsingaskyni, en þannig má þetta skiljast og er raunar eins og þetta er nú. Þess vegna er hér fram komin brtt. sem hv. þm. Stefán Jónsson gerði grein fyrir hér áðan. Flm. eru auk hans 5. þm. Vesturl. og Þorv. Garðar Kristjánsson, hv. 4. þm. Vestf. Till. er svohljóðandi, með leyfi forseta: 4. gr. orðist svo: „Nú rís ágreiningur um rétta notkun þjóðsöngsins og sker þá forsrh. úr.“ Það er alveg fullnægjandi að hafa þetta ákvæði eitt vegna þess að úrskurður forsrh. í þessu tilviki hlýtur að vera fullnægjandi og engin þörf á að hafa undanþáguákvæði frá ákvæðum 3. gr. E. t. v. mætti líta á það sem svo, að úrskurður forsrh. gæti falið í sér með nokkrum hætti undanþágur þegar um markað tilvik væri að ræða. Við leggjum sem sagt til að þessi breyting verði samþykkt, herra forseti.
Þingræður haldnar á Alþingi Íslendinga



Herra forseti. Hv. 2. þm. Austurl. undraðist það mjög að ekki skyldi vera skylduákvæði í þessu frv. til l. varðandi póstflutninga. Slík skylda var á herðar lögð sérleyfishöfum áður á tíð. Ég hygg að meginástæðan hafi verið sú, að umferðarmáladeildin, sem nú heyrir undir samgrn., tilheyrði Póst- og símamálastofnun upphaflega. Þarna var síðar skilið á milli og umferðarmáladeildin sett undir samgrn. En meðan sú deild tilheyrði og var undir stjórn póst- og símamálastofnunar hefur vafalaust þótt mjög eðlilegt að skylda þessa aðila til póstflutninga. Ég vildi aðeins koma þessu að til skýringar.
Þingræður haldnar á Alþingi Íslendinga



Í framsögu fyrir frv. til stjórnarskipunarlaga í Nd. í gær var lagt til, með tilvísun til 8. mgr. 15. gr. þingskapa, að kosin verði sérstök sjö manna nefnd í hvorri deild til að fjalla sameiginlega um það mál, frv. um stjórnarskipunarlög. Í þessari mgr. segir svo: „Heimilt er þó hvorri deild eða Sþ. að kjósa lausanefndir til að íhuga einstök mál.“ Forseti Nd. hefur lýst eftir till. þingflokka um menn í nefndina. Er því lagt til að sami háttur verði hafður á hér. Er hér með lýst eftir till. um menn í nefnd til að fjalla um frv. til stjórnarskipunarlaga samkv. heimild í 8. mgr. 15, gr. þingskapa. Þar sem ekki hafa komið till. um fleiri menn í nefndina en kjósa ber teljast þessir menn rétt kjörnir í nefnd til að fjalla um frv. um stjórnarskipunarlög: Lárus Jónsson (A), Guðmundur Bjarnason (B), Eyjólfur Konráð Jónsson (A), Ólafur Ragnar Grímsson (C), Jón Helgason (B), Guðmundur Karlsson (A), Karl Steinar Guðnason (D).
Þingræður haldnar á Alþingi Íslendinga



Herra forseti. Allshn. Nd. hefur haft til athugunar frv. til l. um breytingu á lögum nr. 38 frá 1973, um fangelsi og vinnuhæli. Nefndin er sammála um að mæla með samþykkt þessa frv. eins og það kom frá Ed., en nefndinni virðist eðlilegra að 2. gr. frv. hæfist á orðunum: Aftan við 2. málsgr. 8. gr. laganna komi ný málsgr. Við flytjum ekki um þetta sérstaka brtt., heldur viljum við aðeins geta þessa í framsögu og teljum að rétt sé að lesa í málið með þessum hætti þegar lögin verða gefin út.
Þingræður haldnar á Alþingi Íslendinga



Herra forseti. Hér hefur verið lesinn upp langur listi yfir mál sem á að afgreiða á þessum fundi. Það var einnig mikið málaflóð á dagskrá fyrsta fundarins og mér sýnist að það sé mjög ólíklegt að þau mál verði öll afgreidd á þeim fundi sem nú er. Ég sé því ekki ástæðu til að bætt sé málum á dagskrána nema forseti telji markleysu eina það sem hann sagði hér áður um þau mál sem hann ætlar að taka fyrir.
Þingræður haldnar á Alþingi Íslendinga



Nú er nokkuð liðið á matartíma og ég veit ekki að hvaða samkomulagi ég get komist við hv. deildarmenn um nýjan fund. Ég sé að ekki hefur verið útbýtt ennþá minnihlutaáliti um lánsfjárlagafrv. Ég hef ekki lagt í vana minn að taka mál á dagskrá án þess að minnihlutaálit lægi fyrir, en frv. til lánsfjárlaga er það mál sem ég vonast til þess að hv. þdm. muni vera sammála um að taka fyrir síðar í dag og afgreiða. Hér er sömuleiðis um mál að ræða sem ég vil gjarnan koma að, þ.e. eignarréttur ríkisins að auðlindum hafsbotnsins. Það er 2. umr. um það mál. Það er einróma nál. sem liggur fyrir um það mál þó málið muni ekki ganga lengra samkv. því nál. Einnig hef ég verið beðinn sérstaklega að taka fyrir 6. dagskrármálið frá 68. fundi, lán vegna björgunar skipsins „Het Wapen“. Á þessu stigi málsins er nokkuð erfitt um það að segja hvort framhald verður á fundum, en ég nefni þessi mál hér sérstaklega þar sem þau eru öll á því stigi að ég hygg að hv. deildarmenn séu sammála um að við hljótum að reyna að fá afgreiðslu á þeim þar til þá annað kemur í ljós. En ég hygg að á þessu stigi málsins verði vart annað gert en að fresta þessum fundi þar til að loknum fundi í Sþ., sem hefur verið. boðaður klukkan eitt, og er þá óvíst hvenær næsti fundur verður. Dagskrá þess fundar verður þó vonandi orðin ljós, hvaða mál þar verða fyrir tekin. Þessum fundi er þá frestað þar til að loknum fundi í Sþ. - Fundarhlé.
Þingræður haldnar á Alþingi Íslendinga



Ég þakka þá sæmd sem hv. þdm. hafa sýnt mér. Ég vænti þess að milli mín og hv. þdm. ríki gott samstarf á þessu þingi. Fyrri varaforseti var kosinn Jóhanna Sigurðardóttir, 2. landsk. þm., með 35 atkv. - Birgir Ísl. Gunnarsson, 4. þm. Reykv., hlaut 1 atkv., Karvel Pálmason, 3. þm. Vestf., hlaut 1 atkv. Annar varaforseti var kosinn Birgir Ísl. Gunnarsson, 4. þm. Reykv., með 34 atkv. - Eggert Haukdal, 6. þm. Suðurl., hlaut 1 atkv., Pétur Sigurðsson, 12. þm. Reykv., hlaut 1 atkv. 2 seðlar voru auðir og 1 ógildur.



Ég býð báða varaforsetana sérstaklega velkomna til starfa og vænti þess að milli okkar verði gott samstarf og milli okkar forseta og þd. verði yfirleitt gott og farsælt samstarf á þingtímanum. Þessu næst voru kosnir skrifarar deildarinnar að viðhafðri hlutfallskosningu. Fram komu tveir listar. Á A-lista var HBl, á B-lista var ÓÞÞ. - Þar sem ekki voru fleiri tilnefndir en kjósa skyldi lýsti forseti yfir að kjörnir væru án atkvgr.: Halldór Blöndal, 5. þm. Norðurl. e., og Ólafur Þ. Þórðarson, 5. þm. Vestf.



Ég býð þá skrifara sem kosnir hafa verið velkomna til starfa og vona að við forsetar eigum við þá jafnánægjulegt samstarf, því að samstarf við þá er mjög mikilvægt fyrir starfsemi deildarinnar, og veit ég einnig að hv. þdm. taka undir góðar óskir um farsælt starf og samstarf skrifara við forseta og við deildina.
Þingræður haldnar á Alþingi Íslendinga



Herra forseti. Ég mæli fyrir frv. til l. um þingsköp Alþingis, sem er flutt eftir að orðið hefur samkomulag með öllum flokkum á Alþingi um að fjölga í fjvn. í tíu. Með því móti geta allir þingflokkar á Alþingi átt fulltrúa í fjvn. Þetta mál þarf að sjálfsögðu að fá skjótan framgang og geri ég ekki tillögu um n. þar sem hér er um samkomulagsmál að ræða.



Herra forseti. Ég er ekki að segja að það sé óþinglegt með öllu að mál gangi ekki til n., en ég er þeirrar skoðunar samt, þótt lagafrv. séu einföld í sniðum, að undantekningarlaust eigi sú regla að vera að mál gangi til n. og legg þess vegna til að svo verði gert einnig í þessu falli.



Það hefur komið fram till. um að málið gangi til n. og er sjálfsagt að verða við því úr því að svo er. En ég vil hins vegar taka það fram að svipað mál var hér til umr. fyrir nokkrum árum, ég man nú ekki hversu langt er síðan, og þá var sá háttur á hafður að málið var kynnt með þeim hætti sem hæstv. forsrh. gerði nú og þar með að málið gengi ekki til n. á þeirri forsendu að það væri atmennt samkomulagsmál milli þingflokkanna. En úr því að fram kemur till. um n. er sjálfsagt að verða við því. En ég vil þá spyrja hæstv. iðnrh. upp á hvaða n. hann stingur, hvort það sé ekki allshn., hæstv. iðnrh.?

Já.



Er það þá ósk mín að allshn. komi saman og taki málið til meðferðar, en þess er jafnframt farið á leit að allshn. hraði þeim störfum eins og verða má. Vona ég að nægi að gefa kortérs fundarhlé á meðan allshn. starfar. - Fundarhlé.



Þessum fundi var frestað að forminu til áðan og er nú fram haldið. Fundi er slitið.
Þingræður haldnar á Alþingi Íslendinga



Það hefur unnist mjög skammur tími fyrir allshn. að ganga frá sínum málum. Hún hefur komið saman til fundar og hér er tilkynning um að allshn. hafi kosið sér formann, Gunnar G. Schram, varaformann, Ólaf Þ. Þórðarson, og fundaskrifara, Guðrúnu Helgadóttur. Þá er mér kunnugt um að n. hefur tekið fyrir það dagskrármál sem hér er til umr. og frsm. fyrir allshn. er hv. þm. Ólafur Þórðarson. Tekur hann nú til máls og gerir grein fyrir störfum allshn. í þessu máli. Hann hefur tjáð mér að ekki hafi unnist tími til að láta prenta né heldur útbýta áliti n., en ég vona að hv. þdm. hafi biðlund um þetta og mun ég þá gefa frsm. allshn. Nd. orðið.



Herra forseti. Það er farið fram á ansi mikinn vinnuhraða í þinginu og starfsmenn eru á fullu við að prenta nál. allshn. þar sem hún mælir með því að 22. mál Nd. á þskj. 22 verði samþykkt af deildinni. Nefndin varð sammála um þessa afgreiðslu. en fjarverandi var Pálmi Jónsson.

Forseti (Ingvar Gíslason) Hv. frsm. hefur gert grein fyrir málinu. Eru fleiri sem vildu taka til máls? Svo virðist ekki vera og er þá umr. lokið og verður gengið til atkv.
Þingræður haldnar á Alþingi Íslendinga



Herra forseti. Ég mæli fyrir frv. til l. um breyt. á þingsköpum Alþingis. samkomulag hefur orðið með öllum flokkum á Alþingi um að fjölga í fjvn. í tíu þannig að allir þingflokkar geti átt þar fulltrúa. Svipað var gert 1974. Ég sé ekki ástæðu til að hafa um þetta mörg orð. Ég geri ekki tillögu um nefnd þar sem um samkomulagsmál er ræða, þannig var það einnig 1974, en tel þó rétt að láta þess getið, að við meðferð málsins í Nd. kom fram till. um allshn. þótt ég gerði hana ekki. En ég geri að till. minni að málinu verði vísað til 2. umr.
Þingræður haldnar á Alþingi Íslendinga



Mér hefur borist svohljóðandi bréf: „Reykjavík, 27. okt. 1983. Tómas Árnason, 4. þm. Austurl., hefur í dag ritað mér á þessa leið: „Þar sem ég er á förum til útlanda í opinberum erindum og verð fjarverandi næstu vikur leyfi ég mér með skírskotun til 138. gr. l. um kosningar til Alþingis að óska þess, að 1. varaþm. Framsfl. í Austurlandskjördæmi, Jón Kristjánsson félagsmálafulltrúi á Egilsstöðum, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um að fram fari í sþ. rannsókn á kjörbréfi varamanns. Salome Þorkelsdóttir, forseti Ed.“ Ég vil biðja hv. kjörbréfanefnd að taka kjörbréf Jóns Kristjánssonar til athugunar. Verður gefið fundarhlé á meðan í 5 mínútur. Fundinum er frestað. - Fundarhlé.



Herra forseti. Kjörbréfanefnd hefur komið saman á fund og kannað kjörbréf fyrir Jón Kristjánsson félagsmálafulltrúa á Egilsstöðum, sem er 1. varaþm. Framsfl. í Austurlandskjördæmi, en það er óskað eftir að hann taki sæti nú á Alþingi. Kjörbréfanefnd hefur ekki fundið neitt athugavert við kosningu Jóns Kristjánssonar né við kjörbréf hans. Leggur hún því einróma til að kjörbréfið verði samþykkt.



Jón Kristjánsson hefur setið áður á Alþingi. Býð ég hann velkominn til starfa.
Þingræður haldnar á Alþingi Íslendinga



Mér hefur borist svohljóðandi bréf: "7. nóv. 1983. Jón Helgason landbrh. hefur í dag ritað mér á þessa leið: "Þar sem ég er á förum til útlanda í opinberum erindum og verð fjarverandi næstu vikur leyfi ég mér með skírskotun til 138. gr. laga um kosningar til Alþingis að óska þess, að 2. varaþm. Framsfl. í Suðurlandskjördæmi, Guðmundur Búason kaupfélagsstjóri, taki sæti á Alþingi í fjarveru minni. Tekið skal fram að Böðvar Bragason, 1. varaþm. Framsfl. í Suðurlandskjördæmi, er nú fulltrúi Íslands á fundi Sameinuðu þjóðanna í New York." Þetta er yður, herra forseti, hér með tilkynnt með ósk um að fram fari í Sþ. rannsókn á kjörbréfi varamanns. Salome Þorkelsdóttir. forseti Ed." Hér liggur fyrir svohljóðandi símskeyti: "New York, 2. nóv. 1983. Til forseta Sþ. Þar sem ég dvelst erlendis um þessar mundir get ég ekki tekið sæti á Alþingi sem varamaður þm. Framsfl. í Suðurlandskjördæmi og óska því eftir að 2. varamaður taki sæti í minn stað. Böðvar Bragason." Ég vil biðja hv. kjörbréfanefnd að rannsaka kjörbréf Guðmundar Búasonar sem hér liggur fyrir. Verður gefið fundarhlé í 5 mínútur á meðan. Fundinum er frestað. - Fundarhlé.



Herra forseti. Kjörbréfanefnd hefur rannsakað kjörbréf fyrir Guðmund Búason. sem er 2. varaþm. Framsfl. í Suðurlandskjördæmi. Þess er óskað að hann taki nú sæti á Alþingi í forföllum þm. Fyrir liggur tilkynning frá 1. varaþm. flokksins í kjördæminu að hann geti ekki sest á þing nú vegna dvalar erlendis. Kjörbréfanefnd hefur ekki fundið neitt athugavert við kjörbréf Guðmundar Búasonar og leggur til að það verði samþykkt.

Drengskaparheit unnið. Guðmundur Búason, 5. þm. Suðurl., undirritaði drengskaparheit um að halda stjórnarskrána.
Þingræður haldnar á Alþingi Íslendinga



Mér hefur borist svohljóðandi bréf: "Reykjavík, 14. nóv. 1983. Eiður Guðnason, 5. landsk. þm., hefur í dag ritað mér á þessa leið: "Þar sem ég er á förum til útlanda í opinberum erindum og verð fjarverandi næstu vikur leyfi ég mér með skírskotun til 138. gr. l. um kosningar til Alþingis að óska þess að 1. varamaður landsk. þm. Alþfl., Magnús H. Magnússon Vestmannaeyjum, taki sæti á Alþingi í fjarveru minni." Þetta er yður, herra forseti, hér með tilkynnt með ósk um að fram fari í sþ. rannsókn á kjörbréfi varamanns. Salome Þorkelsdóttir, forseti Ed." Enn fremur hefur borist svohljóðandi bréf: "Reykjavík, 14. nóv. 1983. Karl Steinar Guðnason, 6. landsk. þm., hefur í dag ritað mér á þessa leið: "Þar sem ég er á förum til útlanda í opinberum erindum og verð fjarverandi næstu vikur leyfi ég mér með skírskotun til 138. gr. l. um kosningar til Alþingis að óska þess að 2. varamaður landsk. þm. Alþfl., Árni Gunnarsson, taki sæti á Alþingi í fjarveru minni." Þetta er yður, herra forseti, hér með tilkynnt með ósk um að fram fari í Sþ. rannsókn á kjörbréfi varamanns. Salome Þorkelsdóttir, forseti Ed." Með þessum bréfum fylgja kjörbréf Magnúsar H. Magnússonar og Árna Gunnarssonar. Vil ég leyfa mér að biðja hv. kjörbréfanefnd að taka kjörbréf þeirra beggja til rannsóknar. Á meðan verður fundinum frestað um 5 mínútur. - Fundarhlé.



Herra forseti. Kjörbréfanefnd hefur kannað kjörbréf fyrir Magnús H. Magnússon sem er 1. varamaður landsk. þm. Alþfl. en eftir því er óskað að hann taki sæti Eiðs Guðnasonar á Alþingi. Enn fremur hefur kjörbréfanefnd kannað kjörbréf Árna Gunnarssonar sem er 2. varamaður landsk. þm. Alþfl. en það er óskað eftir því að hann taki sæti á Alþingi í fjarveru Karls Steinars Guðnasonar. Kjörbréfanefnd hefur ekki fundið neitt athugavert við þessi kjörbréf og leggur því til að kjörbréf Magnúsar H. Magnússonar og Árna Gunnarssonar verði samþykkt.



Árni Gunnarsson og Magnús H. Magnússon hafa báðir setið áður á Alþingi og býð ég þá velkomna til starfa.
Þingræður haldnar á Alþingi Íslendinga

Of skammt var liðið frá 2. umr. - Afbrigði samþ. með 19 shlj. atkv.
Þingræður haldnar á Alþingi Íslendinga



Virðulegi forseti. Mál þetta hefur þegar verið samþ. í hv. Nd. og rætt í hv. fjh.- og viðskn. þessarar deildar, þar sem menn urðu á eitt sáttir um að mæla með samþykkt þess. Menn þekkja þetta mál, hvað það snýst um, það er þátttaka okkar í almennri hækkun kvóta hjá Alþjóðagjaldeyrissjóðnum. Það mun vera 8. slík almenn hækkun. Málið hefur fengið ítarlega umfjöllun í þinginu, fyrst í Nd. og síðan í nefnd hér í þessari hv. deild. Við leggjum til, allir nefndarmenn, að frv. verði samþ.
Þingræður haldnar á Alþingi Íslendinga



Virðulegi forseti. Við 2. umr. um þetta frv., sem hér fór fram fyrir skammri stundu, fluttum við þm. Alþfl. brtt. sem gengu í þá átt að sníða ýmsa vankanta af þessu frv. og freista þess að gera þessi verðandi lög réttlátari og sanngjarnari. Þessar tillögur voru m.a. um 15 þús. kr. lágmarkslaun og að felldar yrðu úr gildi heimildir ríkisstj. til sjálfvirkrar hækkunar á álögum á fólk í landinu samkv. vísitölu, en slíkar hækkanir hafa birst okkur í ýmsum myndum að undanförnu. Það er komið líka fram, að við teljum rangt að hindra með lagasetningu hálft annað ár fram í tímann að aðilar vinnumarkaðarins geti samið um skynsamlegar kaupmáttartryggingar, t.d. fyrir hina lægst launuðu, en eins og 2. mgr. 1. gr. ber með sér verður þetta nú bannað með lögum, þótt svo við á hinn bóginn vildum ekki lýsa blessun okkar og stuðningi við úrelt vísitölukerfi sem verið hefur í gildi fram að þessu. Eins og þetta frv. er nú að felldum okkar brtt., þá teljum við það bæði óréttlátt og óskynsamlegt og við erum því mótfallnir þessu frv. í heild sinni eins og það nú liggur fyrir og því segi ég nei.